KAKO se jutros doznaje iz policije, zbog jučerašnje pucnjave privedeno je čak 19 osoba.

"Jučer, 12. rujna oko 19 sati, na Peščenici u Porečkoj ulici, nekoliko se osoba u osobnim automobilima porsche cayenne i renault scenic dovezlo do obiteljske kuće te su nakon kraćeg verbalnog sukoba zapucali iz vatrenog oružja prema kući.

Potom je iz kuće zapucano prema osobnim automobilima. U događaju je oštećena kuća i sedam osobnih automobila, a dojava o ozlijeđenim osobama zasad nije bilo.

U službene prostorije na kriminalističko istraživanje zbog kaznenog djela dovođenja u opasnost života i imovine opće opasnom radnjom ili sredstvom dovedeno je 19 osoba te se nastavlja istraživanje u cilju utvrđivanja eventualnih drugih kaznenih djela", izvijestili su iz policije.

Podsjetimo, sinoć oko 19 sati u zagrebačkom naselju Vukomerec došlo je do pucnjave. Zagrebački OKC dobio je oko 19 sati dojavu da se u Porečkoj ulici dogodio sukob dviju obitelji i da se puca iz vatrenog oružja.

Odmah je uhićeno sedam osoba, a još deset ih je stavljeno pod nadzor.

Pucnjava točno ispred škole

Do pucnjave je došlo u kući u kojoj živi romska obitelj i oko nje, a koja se nalazi točno nasuprot osnovne škole u Porečkoj ulici, što je izazvalo zabrinutost građana koji su se u velikom broju okupili oko ograđenog područja, tvrdeći kako su si sukobljene strane dan ranije međusobno prijetile pištoljima, zbog čega je cijeli dan naseljem patrolirala policija, a fizičkih sukoba i prijetnji bilo je, tvrde, i ranije.

Iz te kuće kalašnjikovima se pucalo na auto, a ovi iz auta su im uzvratili. Meci su padali i po dvorištu i po školskom dvorištu, a propucani su i auti u naselju.

"Ta je obitelj malo problematična. Došlo je do rafalne paljbe između dvije obitelji i stvorili su se klanovi - sukobila su se dva sina.

Tekst se nastavlja ispod oglasa

Vidjeli smo hitnu, a klincima su u školi profesori rekli da su dvije osobe propucane. Njih su onda kroz stražnji izlaz puštali van, nakon što je stigla policija. Sada su rotirke tu, barikada je postavljena. Mislim da su svi klinci napustili školu, roditelji su došli po njih. Koliko čujem, sukobljeni muškarci su htjeli pucati i po policiji", kazala je sinoć za Vijesti.hr jedna svjedokinja.

Svjedok: Policija pije kavu s određenim ljudima, možda i počiniteljima

"Ovo je bila katastrofa, sreća da nitko od djece nije stradao. Vidio sam kako meci lete. Vidio sam određene osobe romske nacionalnosti kako trče s pištoljima po ulici. Djeca su vrištala, ljudi su bili na terasi. Katastrofa! Policija zna sve! Taj sukob traje od nedjelje, ali nitko ništa ne poduzima.

Policija obilazi naselje, dolazi, sjedne u određene lokale i s određenim osobama koje su možda i počinitelji ovog djela pije kavu! To će vam potvrditi 15 ljudi ovdje. Od nedjelje se moglo to spriječiti! Koliko mi znamo, bio je jedan smrtni slučaj u toj obitelji i nakon toga su krenuli sukobi između klanova", kazao je sinoć za Novu TV jedan od stanovnika Porečke ulice.

"Ovo je alarmantno! Želimo da se isele odavde, interventna mora tu biti cijeli dan zbog njih! Pokrenut ćemo sve građane ako država zakaže u ovom slučaju. Moje troje djece ne idu u školu dok ovdje ne bude kao na Beverly Hillsu. Imamo šumicu, želimo mir, tišinu. Da manjina terorizira većinu, to je moguće samo u Hrvatskoj", rekao je drugi svjedok.

Stanovnici Vukomerca će danas u 17h u dvorištu osnovne škole kod koje je došlo do pucnjave održati prosvjed.

Načelnik policije: Istražit ćemo

Načelnik PU zagrebačke Marko Rašić još je sinoć potvrdio kako je riječ o postojećem sukobu, ali je otklonio bilo kakvu sumnju u moguće nepravilnosti u policijskom postupanju.

"Ne može se reći da je policija zakazala. Policija radi svoj posao. Istražit ćemo sve navode i sukob tih dviju obitelji. Navodno se radi o nekim neriješenim odnosima, financijskim potraživanjima. No u ovome je trenutku teško o tome govoriti. Sukob između tih obitelji postoji i u tijeku je rješavanje situacije i razrješavanje događaja", rekao je.

Na novinarsko pitanje je li policija od ranije bila upoznata s problemom i je li se u tome smislu poduzelo sve što se moglo kako bi se spriječila eskalacija sukoba, Rašić je kazao kako informacije o ranijim sukobima ne može potvrditi, ali će svi navodi biti istraženi.